**ΔΙΑΔΙΚΑΣΙΑ ΕΞΟΦΛΗΣΗΣ (20%) ΓΡΑΜΜΑΤΙΩΝ ΝΟΜΙΚΗΣ ΒΟΗΘΕΙΑΣ 2019-2022**

**27 Ιουνίου 2024**

Κατ’ εφαρμογή του άρθρου 25 του Ν. 5095/2024, σε συνέχεια της ολοκλήρωσης της εξόφλησης του υπολειπόμενου 20% των ειδικών γραμματίων Νομικής Βοήθειας των ετών 2019-2022 που είχαν υπαχθεί στη διαδικασία του άρθρου 69 του Ν. 5016/2023 και για τα οποία τα σχετικά τιμολόγια είχαν εκδοθεί στο 100% της αξίας τους,

Η Ολομέλεια των Προέδρων των Δικηγορικών Συλλόγων Ελλάδος, σε συνεργασία με το ΤΑΧΔΙΚ, σας ενημερώνει ότι μπορείτε να συμμετάσχετε **έως και τη Δευτέρα 8 Ιουλίου 2024** στη διαδικασία εξόφλησης του υπολειπόμενου 20% των ειδικών γραμματίων Νομικής Βοήθειας των ετών 2019-2022 που είχαν ομοίως υπαχθεί στη διαδικασία του άρθρου 69 του Ν. 5016/2023 και για τα οποία τα σχετικά τιμολόγια είχαν εκδοθεί στο 80% της αξίας τους, ως εξής:

**Διαδικασία εξόφλησης (20%) των γραμματίων Νομικής Βοήθειας 2019-2022**

**1)**Εισέρχεστε με τους κωδικούς σας στο **ΟΠΣ (Portal) της Ολομέλειας >> Νομική Βοήθεια >> Καταχώριση Τιμολογίου 20%,** όπου για κάθε σχετικό ειδικό γραμμάτιο Νομικής Βοήθειας εμφανίζεται η ένδειξη «Καταχώριση 20%».

**2)** Επιλέγετε για το αντίστοιχο γραμμάτιο **«Καταχώριση 20%»**, όπου μπορείτε να δείτε μεταξύ άλλων, με την ένδειξη «καθαρό ποσό», το ύψος του υπολειπόμενου 20% του συνολικού ποσού της αμοιβής του ανωτέρου ειδικού γραμματίου.

**3)** Εκδίδετε **το οικείο φορολογικό παραστατικό ψηφιακά μέσω της ΑΑΔΕ, το οποίο διαβιβάζεται ταυτόχρονα στο myDATA** (https://www.aade.gr/timologio) στο κατά τα ανωτέρω «καθαρό ποσό» (με ή χωρίς ΦΠΑ, ανάλογα με το αν κατά το χρόνο έκδοσης του εν λόγω παραστατικού υπάγεστε ή τυγχάνετε απαλλαγής από το ΦΠΑ, ανεξαρτήτως του αν το αντίστοιχο τιμολόγιο για το 80% είχε εκδοθεί με ή χωρίς ΦΠΑ).

**4) Συμπληρώνετε τα απαιτούμενα στοιχεία:** Αριθμό Τιμολογίου, Ημ/νία Έκδοσης Τιμολογίου, Αριθμό Απόφασης ή ΓΑΚ, ΦΠΑ >> ΧΩΡΙΣ ΦΠΑ ή ΜΕ ΦΠΑ, καθώς και το 15ψήφιο Μοναδικό Αριθμό Καταχώρησης (ΜΑΡΚ) παραστατικού στο myDATA.

**5) Επισυνάπτετε το αποθηκευμένο pdf αρχείο του τιμολογίου** (στο οποίο πρέπει να εμφανίζεται ο ως άνω αριθμός ΜΑΡΚ).

**6)**Πατάτε **«Αποθήκευση».**

**7)**Επιλέγετε **«Επιστροφή στη Λίστα»** και επαναλαμβάνετε την ίδια διαδικασία για καθένα από τα σχετικά γραμμάτια μέχρι, αντί για την ένδειξη «Καταχώρηση 20%», να εμφανιστεί σε όλα η ένδειξη**«Καταχωρίστηκε 20%».**

                                                                                                                          \*\*\*

Στην περίπτωση που ο ενδιαφερόμενος δεν είναι πλέον δικαιούχος στον τραπεζικό λογαριασμό στον οποίο είχε γίνει η καταβολή του 80% της αξίας των ανωτέρω γραμματίων,**πριν να προχωρήσει στην ανωτέρω διαδικασία** αποστέλλει e-mail στο infonv@taxdik.gr, με τίτλο **«Άρθρο 25 Ν. 5095/2024 - Καταβολή 20% - Αλλαγή IBAN»**, επισυνάπτοντας τα εξής δύο δικαιολογητικά:

**α)** Ηλεκτρονική υπεύθυνη δήλωση (εκδιδόμενη μέσω https://www.gov.gr/ipiresies/polites-kai-kathemerinoteta/psephiaka-eggrapha-gov-gr/ekdose-upeuthunes-deloses) απευθυνόμενη προς το ΤΑΧΔΙΚ, στην οποία θα αναγράφεται το εξής:

*«Δεν είμαι πλέον δικαιούχος στον τραπεζικό λογαριασμό στον οποίο μου είχε καταβληθεί το 80% της αξίας των ειδικών γραμματίων Νομικής Βοήθειας 2019-2022 τα οποία είχα υπαγάγει στην ειδική διαδικασία του άρθρου 69 του Ν. 5016/2023 και για το λόγο αυτό ζητώ το υπολειπόμενο 20% των γραμματίων αυτών, στο πλαίσιο της ειδικής διαδικασίας του άρθρου 25 του Ν. 5095/2024, να μου καταβληθεί στον τραπεζικό λογαριασμό (IBAN): ……………………………………........................ της τράπεζας …………………».*

**β) Τραπεζικό έγγραφο από το οποίο να προκύπτει το νέο IBAN**(π.χ. απλή φωτοτυπία της πρώτης σελίδας βιβλιαρίου τράπεζας ή απεικόνιση μέσω λογαριασμού ηλεκτρονικής τραπεζικής ή άλλο σχετικό έγγραφο).

                                                                                                                            \*\*\*

Για τυχόν διευκρινίσεις, παρακαλείστε να επικοινωνείτε με τον Πρόεδρο του ΔΣΘ, **Δημήτρη Φινοκαλιώτη** (6944777231), τον υπεύθυνο Σύμβουλο του ΔΣΑ για τις διαδικασίες πληρωμής αποζημιώσεων Νομικής Βοήθειας των άρθρων 69 του Ν. 5016/2023 και 25 του Ν. 5095/2024,**Αλέξανδρο Μαντζούτσο**(6973013385), τον αρμόδιο Σύμβουλο του ΔΣΑ για τη Νομική Βοήθεια,**Μιχάλη Καλαντζόπουλο**(6945588740) και τις υπηρεσίες της Τηλεματικής (2103398230, 231, 236).